Een ding is seker – Chanette weet dat dit harde werk is om te skryf. Wanneer dinge vir haar die dag glad verloop en sy kry dit reg om vyfduisend of meer woorde op die dag te skryf, wil sy in die aand omval van moegheid. Voordat sy egter een woord skryf, verg haar navorsing ook baie tyd.
Chanette het eenmaal in ŉ Litnet-onderhoud gesê: “Ander mense dien op komitees of bedryf sopkombuise, of samel geld in om van die wêreld ’n beter plek te probeer maak. Ek skryf my stories en hoop ek lewer so ook my beskeie bydrae tot ’n groter welsyn. Skryf is my sopkombuis.” Haar bydrae tot die Afrikaanse boekewêreld is enorm. Vir haar is dit dan ook die heel beste deel van die skryfproses: om positiewe terugvoer van lesers te kry.